Title: ระเบียบเทศบาลเมืองพังงา ว่าด้วยการรักษาความเป็นระเบียบเรียบร้อยหรือความปลอดภัยในการจัดให้มีข้อมูลข่าวสารของราชการไว้ให้ประชาชนเข้าตรวจดู พ.ศ. 2550

ระเบียบเทศบาลเมืองพังงา

ระเบียบเทศบาลเมืองพังงา
ว่าด้วยการรักษาความเป็นระเบียบเรียบร้อยหรือความปลอดภัย
ในการจัดให้มีข้อมูลข่าวสารของราชการไว้ให้ประชาชนเข้าตรวจดู
พ.ศ. ๒๕๕๐

เพื่อให้การบริการข้อมูลข่าวสารของราชการที่อยู่ในความรับผิดชอบของเทศบาลเมืองพังงาเป็นไปด้วยความเป็นระเบียบเรียบร้อยหรือความปลอดภัยในการจัดให้มีข้อมูลข่าวสารของราชการไว้ให้ประชาชนเข้าตรวจดู
สามารถใช้ในการค้นหาและศึกษาสะดวกตามสมควร

อาศัยอำนาจตามความในมาตรา ๙
แห่งพระราชบัญญัติข้อมูลข่าวสารของราชการ พ.ศ. ๒๕๔๐ และข้อ ๔
ของประกาศคณะกรรมการข้อมูลข่าวสารของราชการ ลงวันที่ ๒๔ กุมภาพันธ์ พ.ศ. ๒๕๔๑ เรื่อง
หลักเกณฑ์และวิธีการเกี่ยวกับการจัดให้มีข้อมูลข่าวสารของราชการไว้ให้ประชาชนเข้าตรวจดู
จึงกำหนดระเบียบว่าด้วยการรักษาความเป็นระเบียบเรียบร้อยหรือความปลอดภัยในการจัดให้มีข้อมูลข่าวสารของราชการไว้ให้ประชาชนเข้าตรวจดูไว้
ดังต่อไปนี้

ข้อ ๑  ระเบียบนี้เรียกว่า ระเบียบเทศบาลเมืองพังงา
ว่าด้วยการรักษาความเป็นระเบียบเรียบร้อย หรือความปลอดภัยในการจัดให้มีข้อมูลข่าวสารของราชการไว้ให้ประชาชนเข้าตรวจดู
พ.ศ. ๒๕๕๐

ข้อ ๒[๑]
 ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ให้ปลัดเทศบาลเมืองพังงารักษาการตามระเบียบนี้
และให้มีอำนาจออกประกาศหรือ คำสั่ง เพื่อประโยชน์ในการปฏิบัติตามระเบียบนี้
ในกรณีที่มีปัญหาหรืออุปสรรคในการปฏิบัติตามระเบียบนี้
ให้ปลัดเทศบาลเมืองพังงามีอำนาจวินิจฉัยสั่งการตามที่เห็นสมควร

ข้อ ๔  ให้ประชาชนเข้าตรวจดูข้อมูลข่าวสารของราชการได้
ณ ศูนย์ข้อมูลข่าวสารของเทศบาลเมืองพังงา ซึ่งตั้งอยู่ที่ กองวิชาการและแผนงาน
สำนักงานเทศบาลเมืองพังงา ตำบลท้ายช้าง อำเภอเมืองพังงา จังหวัดพังงา ๘๒๐๐๐
หมายเลขโทรศัพท์ ๐-๗๖๔๑-๑๗๘๐ ต่อ ๑๐๖, ๑๒๐ ในวันและเวลาราชการหรือทาง
website WWW.Phangngacity.go.th

ข้อ ๕  ประชาชนผู้ขอเข้าตรวจดูข้อมูลข่าวสารต้องแต่งกายให้สุภาพหรือตามความนิยมของท้องถิ่น

ข้อ ๖  ห้ามนำอาวุธทุกชนิดเข้ามาในศูนย์ข้อมูลข่าวสาร
ถ้ามีอาวุธติดตัวมาจะต้องเก็บ หรือฝากไว้ที่อื่นเสียก่อนที่จะเข้ามาในศูนย์ข้อมูลข่าวสาร

ข้อ ๗  ห้ามมิให้นำสัตว์ วัตถุ
หรือสิ่งของที่น่าจะเป็นอันตราย
หรือก่อความเดือดร้อนรำคาญแก่บุคคลเข้ามาในศูนย์ข้อมูลข่าวสาร

ข้อ ๘  ห้ามนำอาหารหรือเครื่องดื่มมารับประทานหรือดื่มในศูนย์ข้อมูลข่าวสาร

ข้อ ๙  การใช้สถานที่ ต้องเคารพสถานที่ ประพฤติตนให้เรียบร้อย
ห้ามส่งเสียงดัง
หรือกระทำการอื่นใดอันก่อให้เกิดความไม่เรียบร้อยในศูนย์ข้อมูลข่าวสาร

ข้อ ๑๐  ประชาชนผู้ขอเข้าตรวจดูข้อมูลข่าวสาร
ต้องลงทะเบียนในสมุดทะเบียนที่ศูนย์ข้อมูลข่าวสารจัดไว้

ข้อ ๑๑  การตรวจดูข้อมูลข่าวสารใด
ให้พึงใช้ความระมัดระวังและรักษาเหมือนเช่นวิญญูชนจะพึงสงวนทรัพย์สินของตนเอง

ข้อ ๑๒  เมื่อการตรวจดูข้อมูลข่าวสารเสร็จสิ้นแล้ว
ให้นำไปคืนแก่เจ้าหน้าที่ประจำศูนย์ข้อมูลข่าวสาร

ข้อ ๑๓  ห้ามนำข้อมูลข่าวสารใดออกนอกศูนย์ข้อมูลข่าวสารเว้นแต่ได้รับอนุญาต

ข้อ ๑๔  ผู้ใดประมาทเลินเล่อหรือจงใจทำให้ข้อมูลข่าวสารใด
ชำรุด เสียหาย สูญหาย ต้องรับผิดชอบชดใช้ค่าเสียหายหรืออาจถูกฟ้องร้องได้

ข้อ ๑๕  ผู้ใดไม่ปฏิบัติตามระเบียบนี้
ผู้รับผิดชอบดูแลศูนย์ข้อมูลข่าวสารสามารถแจ้งให้ผู้นั้น ออกจากศูนย์ข้อมูลข่าวสารด้วยวิธีการอันสมควร

ประกาศ
ณ วันที่ ๒๖ กุมภาพันธ์ พ.ศ. ๒๕๕๐
อภิเดช
หิโตปกรณ์
นายกเทศมนตรีเมืองพังงา

โสรศ/ผู้จัดทำ
๗
มิถุนายน ๒๕๕๐

[๑] ราชกิจจานุเบกษา
เล่ม ๑๒๔/ตอนพิเศษ ๖๓ ง/หน้า ๑๓๖/๒๕ พฤษภาคม ๒๕๕๐